recursal/SuperWikiNEXT-32B huggingface dataset:
Die **geriffelde spinnekopbos** (*Serruria nervosa*) is 'n blomdraende struik wat tot die genus *Serruria* behoort en deel van die fynbos vorm. Die plant is endemies aan die Wes-Kaap en kom vanaf die Kleinrivierberge tot by die Elim-vlakte en tot teen die kus voor. Die struik is 'n klein, regop en word slegs 30 cm hoog en blom van Julie tot November

Die plant vrek na 'n brand maar die sade oorleef. Twee maande nadat dit geblom het, val die vrugte af en miere versprei die sade. Hulle stoor die sade in hul neste. Die plant is eenslagtig. Bestuiwing vind plaas deur die werking van insekte. Die plant groei in kalkagtige en suur grond op hoogtes van 20 - 100 m.

In Engels staan dit as die *Fluted Spiderhead* bekend.

Bronne
------

* REDLIST Sanbi
* Biodiversityexplorer
* Protea Atlas
* Plants of the World Online

|  |  |
| --- | --- |
| Taksondatabasisse | 
* Wd: Q18080913
* GBIF: 3997417
* iNaturalist: 594473
* IPNI: 706565-1
* IUCN: 113238597
* Plant List: tro-26500294
* Tropicos: 26500294

 |
**Paul van Ostaijen** (22 Februarie 1896 – 18 Maart 1928) was 'n Belgiese Nederlandstalige digter en skrywer.

Noemnaam
--------

Van Ostaijen is in Antwerpen gebore as die seun van 'n Nederlandse vader en Vlaamse moeder. Sy noemnaam was *Mister 1830*. Sy poësie toon die invloede van modernisme, ekspressionisme, dadaïsme en vroeë surrealisme; Van Ostaijen se styl bly egter grootliks sy eie maaksel.

Flamingant
----------

Van Ostaijen was 'n aktiewe *flamingant*, te wete 'n ondersteuner van Vlaamse onafhanklikheid. As gevolg van sy betrokkenheid by Vlaamse aktivisme gedurende die Tweede Wêreldoorlog moes hy na die oorlog na Berlyn vlug. In Berlyn - een van die sentrums van dadaïsme en ekspressionisme - het hy baie ander kunstenaars ontmoet. Hy het ook deur ernstige geestelike krisisse geworstel. Na sy terugkeer na België het Van Ostaijen 'n kunsgalery in Brussel opgerig. 

Die Tsjeggiese digter Ivan Wernisch was so beïndruk deur "die genialiteit van Van Ostaijen" dat hy Nederlands aangeleer het ten einde Van Ostaijen se werke te kan vertaal. Sy vertaling is in 1990 gepubliseer as *Tanec gnómů* (*Dans van die kabouters*).

Vroeë dood
----------

Hy het in Maart 1928 aan tuberkulose beswyk in 'n sanatorium in Miavoye-Anthée, in die Waalse deel van die Ardennes.

Poësie
------

*Boem paukeslag*, een van Van Ostaijen se bekendste gedigte
* *Music hall* (1916)
* *Het sienjaal* (1918)
* *Bezette stad* (1921)
* *Feesten van Angst en Pijn* (geskryf in 1921, postuum gepubliseer)
* *Nagelaten gedichten* (Gepubliseer in 1928)

Voorbeelde van sy digkuns
-------------------------

### Marc groet 's morgens de dingen

```
Dag ventje met de fiets op de vaas met de bloem ploem ploem
dag stoel naast de tafel
dag brood op de tafel
dag visserke-vis met de pijp
    en
dag visserke-vis met de pet
    pet en pijp
  van het visserke-vis
    goeiendag
    
DAA-AG VIS
dag lieve vis
dag klein visselijn mijn
```

* *Uit: Gedichten (1930)*

### Avondgeluiden

```
Er moeten witte hoeven achter de zoom staan
van de blauwe velden langs de maan
's avonds hoort gij aan de verre steenwegen
paardehoeven
dan hoort gij alles stille waan
van verre maanfonteinen zijpelt plots water
-gij hoort plots het zijpelen
van avondlik water-
de paarden drinken haastig
en hinniken
dan hoort men weer hun draven stalwaarts
```

### Melopee

```
                *Voor Gaston Burssens*
              
Onder de maan schuift de lange rivier
Over de lange rivier schuift moede de maan
Onder de maan op de lange rivier schuift de kano naar zee

Langs het hoogriet
langs de laagwei
schuift de kano naar zee
schuift met de schuivende maan de kano naar zee
Zo zijn ze gezellen naar zee de kano de maan en de man
Waarom schuiven de maan en de man getweeën gedwee naar de zee
```

Ander publikasies
-----------------

* *De trust der vaderlandsliefde*
* *Gebruiksaanwijzing der lyriek* (lesing)
* *Het bordeel van Ika Loch*
* *De bende van de stronk*

Bibliografie
------------

* A.P. Grové, J.L. Steyn (samestellers), *Keur uit die Nederlandse poësie*, (Nasou Beperk), ISBN 0 625 00160 5 , Twaalfde druk, November 1979
Die **grootblaarsuikerbos** (*Protea convexa*) is 'n blomdraende struik wat aan die bekende Protea genus behoort. Die plant is endemies aan Suid-Afrika. Dit kom by die Witteberg, Elandsberg, Klein Swartberg en Tratraberg voor as deel van die fynbos-bioom; die plant is seldsaam. Die plant is plat en blom van Augustus tot November met die hoogtepunt in Oktober.

'n Brand vernietig die plant maar die sade oorleef. Die saad word geberg in 'n doppie en een tot twee jaar na dit geblom vrygelaat en deur die wind versprei. Die plant is eenslagtig. Bestuiwing vind plaas deur die werking van rotte, muise en voëls. Die plant groei in droë klowe aan die noordelik hellings op hoogtes van 1 100-1500 m.

In Engels staan dit as die *Largeleaf Sugarbush* bekend.

Sien ook
--------

* Alfabetiese lys van Suid-Afrikaanse bome
* Lys van proteaspesies

Bronne
------

* REDLIST Sanbi
* Biodiversityexplorer
* Protea Atlas
* Plants of the World Online

|  |  |
| --- | --- |
| Taksondatabasisse | 
* Wd: Q18079948
* GBIF: 5638028
* iNaturalist: 592509
* IPNI: 705717-1
* IUCN: 113209044
* NCBI: 273582
* Plant List: tro-26500431
* Tropicos: 26500431

 |
In kosmologie verwys **herkombinasie** na die tydperk of epog toe gelaaide elektrone en protone die eerste keer gebonde geraak het om elektries neutrale waterstofatome te vorm. Dit het gebeur sowat 370 000 jaar ná die Oerknal (by ’n rooiverskuiwing van *z* = 1 100). Die woord "herkombinasie" is misleidend, aangesien die Oerknalteorie nie voorstel dat protone en elektrone vroeër gebonde of gekombineer geraak had nie, maar die naam word as histories beskou omdat dit gebruik is voordat die Oerknalteorie die primêre teorie vir die ontstaan van die heelal geword het.

Die heelal was onmiddellik ná die Oerknal ’n warm, digte plasma van fotone, ander leptone en kwarke: die Kwarkepog. Teen 10-6 sekondes het die heelal genoeg uitgedy en afgekoel dat protone kon vorm: die Hadronepog. Dié plasma was ondeursigtig vir elektromagnetiese straling vanweë Thomson-verstrooiing deur vrye elektrone, want die ent wat elke foton kon beweeg voordat dit ’n elektron teengekom het, was baie kort. Dit is die huidige toestand van die binnekant van die Son. Namate die heelal uitgedy het, het dit ook afgekoel. Eindelik het die heelal genoegsaam afgekoel dat neutrale waterstof gevorm het, en die hoeveelheid vrye elektrone en protone teenoor die hoeveelheid neutrale waterstof het afgeneem tot ’n paar dele per 10 000.

Herkombinasie behels elektrone wat met protone (waterstofkerns) bind om neutrale waterstofatome te vorm. Omdat direkte herkombinasie tot die grondtoestand (laagste energie) van watertsof baie ondoeltreffend is, het dié waterstofatome gewoonlik gevorm met die elektrone in ’n hoë-energietoestand, en die elektrone het vinnig na hulle lae-energietoestand oorgegaan deur fotone vry te stel. 

Dié vervaardiging van fotone is bekend as "ontkoppeling", en daarom word herkombinasie soms "fotonontkoppeling" genoem, maar herkombinasie en fotonontkoppeling is twee verskillende verskynsels. Sodra fotone van materie ontkoppel, beweeg hulle vrylik deur die heelal sonder ’n wisselwerking met materie en vorm hulle wat vandag as die kosmiese mikrogolfagtergrond waargeneem word.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
**Paul** (Grieks: Παῦλος, Βασιλεὺς τῶν Ἑλλήνων, *Pávlos, Vasiléfs ton Ellínon*; 14 Desember 1901 – 6 Maart 1964) was van 1947 tot 1964 koning van Griekeland.

Kroonprins Paul en sy vrou, Frederika, in 1939.
Paul is op 14 Desember 1901 in Athene gebore as die derde oudste seun van Konstantyn I van Griekeland en prinses Sophia van Pruise. Hy was ’n agterkleinseun van koningin Victoria van die Verenigde Koninkryk en ’n kleinseun van koning George I van Griekeland, die Deense prins van Glücksburg wat in 1863 as koning van Griekeland gekies is.

Op 9 Januarie 1938 is Paul in Athene getroud met prinses Frederika van Hannover. Hulle het drie kinders gehad:

* Sofia, koningin van Spanje
* Konstantyn II van Griekeland
* prinses Irene

Van 1917 tot 1920 het Paul in bannelingskap saam met sy pa, Konstantyn I, gewoon. Van 1923 tot 1935 en van 1941 tot 1946 was hy weer ’n banneling, dié keer saam met sy broer, George II.

Bewind
------

Paul het in 1946 na Griekeland teruggekeer en in 1947 koning geword ná die dood van George, wat nie kinders gehad het nie. In 1947 kon hy nie die huwelik van sy neef, Prins Philip, Hertog van Edinburg, met die toekomstige koningin Elizabeth II van die Verenigde Koninkryk bywoon nie omdat hy ingewandskoors gehad het.

Teen 1949 was die burgeroorlog in Griekeland feitlik oor en het die ekonomie begin herstel. Diplomatieke en handelsbande het ook verbeter danksy Paul se staatsbesoeke oorsee. Hy was die eerste Griekse monarg wat ’n Turkse staatshoof besoek het.

Republikeinse gevoelens in Griekeland het egter al hoe sterker geword. Paul en Frederika is albei gekritiseer omdat hulle in die politiek ingemeng het asook vir hul gereelde oorsese besoeke en die koste om die koningsgesin te onderhou.

Ná operasies in 1959 en 1963 is hy in Februarie 1964 weer geopereer, dié keer vir maagkanker, en hy is sowat ’n week later in Athene oorlede. Hy is opgevolg deur sy seun, Konstantyn II.
In hierdie polifiletiese stamboom is die blou en die rooi groep monofiletiese groepe, terwyl die groen groep parafileties is.
Met **monofileties** of **holofileties** word in biologie en taksonomie bedoel ’n groep organismes (’n takson) waarvan aangeneem kan word dat hulle almal dieselfde gemeenskaplike voorsaat het, indien die voorsaat self ook in die takson val.

’n Takson wat nie die gemeenskaplike voorsaat bevat nie, maar wel sommige groepe wat van die voorsaat afstam, word polifileties genoem. ’n Takson wat wel die laaste gemeenskaplike voorsaat bevat, maar nie alle afstammelinge nie, word parafileties genoem.

Voorbeeld
---------

Die klas Reptilia bevat in die tradisionele, taksonomiese klassifikasie die skilpaaie, akkedisse, slange, tuataras, krokodille, dinosourusse en soogdierreptiele. Hulle het almal ’n gemeenskaplike voorsaat wat tradisioneel ook ’n reptiel was, maar voëls val nie in die klas nie, hoewel hulle ook uit reptiele ontstaan het. Reptilia is dus ’n parafiletiese groep, tensy voëls ook daarby gereken word, en ook soogdiere aangesien hulle van soogdierreptiele afstam. Dan sou Reptilia weer by Amphibia gereken moet word om dit monofileties te maak, en dié sou weer by Pisces gereken moet word om daarvan ’n monofiletiese takson te maak, ens.

Taksonomie en kladistiek
------------------------

In moderne taksonomie word daarna gestreef om waar moontlik slegs met monofiletiese taksons te werk. Die moontlikheid om die DNS van organismes te vergelyk, het die ontwikkeling van ’n nuwe klassifikasiestelsel versnel.
**Menton** (Italiaans *Mentone*) is 'n stad in die Franse département Alpes-Maritimes aan die Côte d'Azur met sowat 29 000 inwoners.

Ligging en klimaat
------------------

Danksy die ligging met die See-Alpe se uitlopers in die agterland geniet die stad 'n baie milde klimaat met warm somers. Menton is ook gedurende die winter die warmste vakansieoord van die Côte d'Azur, met baie min dae waar die temperature tot by die vriespunt daal. Die stad is reeds in die 19de eeu 'n gewilde vakansieoord vir welgestelde Engelse toeriste, wat die winter op hul eiland wil ontvlug.

Geskiedenis
-----------

Die ou stadskern van Menton
Die naam Menton is afgelei van *Mont d'Othon*. In die Romeinse tydperk word die baai van Menton *Pacis Sinus* genoem (Vreedsame Baai).

Tot by die jaar 1157 is Menton 'n besitting van die grawe van Ventimiglia. Daarna staan dit eers onder die heerskappy van die adellike gesin Vento uit Genua en later - saam met Roquebrune - van die vorstehuis Grimaldi uit Monaco. Na 'n opstand teen die Monegaskiese bewind en sy belastingswette verklaar die burgers die gebied tot 'n onafhanklike republiek; vervolgens verkoop die vorstehuis Menton en Roquebrun aan die Franse keiser Napoléon III.

In 'n referendum stem die burgers in 1861 vir die inlywing by Frankryk. Die ekonomiese opbloei van die gebied begin teen die einde van die 19de eeu, toe die heilsame klimaat vir tuberkulose-pasiënte aanbeveel word. Sedert 1884 verbind 'n spoorweg die stad met die res van Frankryk. Tydens die Eerste Wêreldoorlog bly baie gewonde soldate in die stad.

Na die Franse oorgawe tydens die Tweede Wêreldoorlog beset Italiaanse troepe die stad en word eers in 1944 na hewige gevegte weer verdryf.

Aangesien Noord-Italië nou die welvarendste streek van die Europese Unie geword het, kan baie Italiaanse burgers vandag 'n villa of woonstel in Menton bekostig.

Ekonomie
--------

Die toerisme en dienstesektor vorm die ekonomiese basis van Menton. Baie burgers het 'n werkgeleentheid in Nice of Monaco gevind, terwyl die boubedryf deur Italiaanse ondernemings oorheers word.

Die landbou, wat in die 19de eeu veral op suurlemoene steun, is nou minder belangrik. Suurlemoenkonfyt uit Menton is egter nog steeds 'n gewilde soewenier. Die suurlemoene en lemoene, wat as dekorasie vir die jaarlikse "Suurlemoenfees" benodig word, is invoere uit Spanje.

Besienswaardighede
------------------

Die ou stadskern met sy pastelkleurige fasades het nog steeds 'n Italiaanse voorkoms. Menton beskik oor 'n groot aantal parke en tuine met subtropiese plantspesies, veral in die voorstad Gavan.

### Kerke

* Die **katedraal Saint-Michel** van 1675 bekoor met sy barok-boustyl. Die mosaiek voor die kerk vertoon die wapen van die Grimaldi-gesin, wat eeue lank oor die stad heers.
* Die **Kapusynklooster L'Annonciade** dateer uit die 18de eeu en dien as 'n uitkykplek.

|  |  |
| --- | --- |
|  | Wikimedia Commons bevat media in verband met ***Menton***. |
'n Standbeeld van Taksin die Grote by die Hat-Sung-paleis in Thailand.
**Koning Taksin die Grote** (Thai: สมเด็จพระเจ้าตากสินมหาราช, *Somdet Phra Chao Taksin Maharat*), of die **koning van Thonburi** (Thai: สมเด็จพระเจ้ากรุงธนบุรี, *Somdet Phra Chao Krung Thon Buri*; Chinees: 郑昭, 鄭昭, *Zhèng Zhāo*; Viëtnamees: 鄭國英, *Trịnh Quốc Anh*; 17 April 1734 - 7 April 1782) was die enigste koning van die Koninkryk Thonburi. Hy was 'n aristokraat in die Koninkryk Ayutthaya en 'n groot leier tydens die bevryding van Siam van die Birmaanse beleg ná die tweede val van Ayutthaya in 1767. Hy het Siam daarna verenig nadat dit onder beheer van verskeie krygshere was.

Bewind
------

Taksin het die stad Thonburi as die nuwe hoofstad gekies, want die stad Ayutthaya was heeltemal verwoes. Sy bewind is deur verskeie oorloë gekenmerk; hy het hernude Birmaanse invalle afgeweer en die Noord-Thaise koninkryk Lanna, die Laosiaanse prinsdomme en 'n bedreigende Kambodja onderdruk.

Hoewel oorlogvoering baie van sy tyd in beslag geneem het, het hy ook baie aandag geskenk aan politiek, administrasie, ekonomie en die welsyn van die land. Hy het handel aangemoedig en betrekkinge met ander lande soos China, Brittanje en Nederland aangeknoop. Hy het paaie laat bou en kanale laat grawe. Benewens die herstel en restourasie van tempels, het Taksin probeer om letterkunde en ander soorte kuns soos drama, skilderkuns, argitektuur en handvlyt te bevorder. Hy het ook regulasies uitgereik vir die versameling van verskeie soorte geskrifte vir die bevordering van opvoeding en godsdiensstudies.

Hy is in 'n staatsgreep onttroon en vermoor, en deur sy vriend van 'n lang tyd, Rama I, opgevolg. Dié het die Koninkryk Rattanakosin gestig, asook die Chakri-dinastie wat sedertdien oor Thailand regeer. Uit erkenning vir wat Taksin vir die Thailanders gedoen het, is die titel *Maharaj* ("die Grote") aan hom toegeken.

Skakels
-------

* Wikimedia Commons logo Wikimedia Commons het meer media in die kategorie Taksin.
* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* GND: 119022648
* ISNI: 0000 0000 9044 0907
* LCCN: n78083246
* SUDOC: 07240017X
* Trove: 1053966
* VIAF: 57877764
* WorldCat Identities: lccn-n78083246

 |
Die **Mercalli-intensiteitskaal**, wat aanvanklik in 1902 deur Giuseppe Mercalli ontwikkel en later aangepas is, is 'n seismiese skaal wat gebruik word vir die aanduiding van die intensiteit van 'n aardbewing soos deur mense gevoel. Dit meet die uitwerking van 'n bewing op 'n spesifieke terrein, wat verskil van die aardbewing se inherente krag of sterkte soos gemeet deur skale soos die Moment-magnitude-skaal.

Hoewel bewing veroorsaak word deur die seismiese energie wat deur 'n aarbewing vrygelaat word, verskil aardbewings in hoeveel van hulle energie as seismiese golwe uitgestraal word. Dieper aardbewings het ook 'n kleiner interaksie met die oppervlak, en hulle energie word oor 'n groter volume versprei. Die intensiteit van die bewing verskil van terrein tot terrein, en is gewoonlik minder hoe verder dit van die aardbewing se episentrum af is. Dit kan egter versterk word in sedimentbekkens en sekere soorte grond.

Intensiteitskale kategoriseer die intensiteit van bewing geskoei op die uitwerking soos gerapporteer deur onopgeleide waarnemers en word aangepas vir die uitwerking wat in 'n spesifieke streek waargeneem is. Deurdat nie van instrumente gebruik gemaak word nie, is hulle nuttig vir die raming van die magnitude en ligging van historiese aarbewings (voor die gebruik van instrumente). Die grootste intensiteit kom gewoonlik by die episentrum voor, en die graad en omvang daarvan (moontlik aangepas met kennis van die plaaslike geologiese toestande) kan met ander plaaslike aarbewings vergelyk word om die magnitude te raam.

Indeling
--------

Die skaal word in 12 grade verdeel, wat met Romeinse syfers aangedui word. Dit strek van I (nie gevoel; net deur instrumente geregistreer) tot XII (katastrofies). 

Die intensiteitsgrade van die Mercalli-skaal| Intensiteitsgrade | Beskrywing |
| --- | --- |
| 1. Nie gevoel
 | Word nie gevoel nie en slegs deur seismometers geregistreer. |
| 2. Nouliks gevoel
 | Word slegs onder gunstige omstandighede gevoel. |
| 3. Swak
 | Word deur enkele mense gevoel. Trilling soos van verbygaande verkeer. |
| 4. Taamlik sterk
 | Word deur baie mense gevoel. Trillings soos van swaar verkeer. 'n Gerammel van deure en vensters. |
| 5. Sterk
 | Word algemeen gevoel. Opgehangde voorwerpe slinger heen en weer. Slapende mense word wakker. |
| 6. Effens beskadigend
 | Ligte skade. Skrikreaksies. Voorwerpe in huise val om. Ligte skade aan minder stewige huise. |
| 7. Beskadigend
 | Taamlike skade, ook aan baie geboue. Skoorstene breek af. |
| 8. Erg beskadigend
 | Groot skade. Algehele paniek. Algemene skade aan geboue. Swak geboue gedeeltelik verwoes. |
| 9. Verwoestend
 | Baie geboue erg beskadig. Ondergrondse pyplyne breek. |
| 10. Vernietigend
 | Erge skade. Verwoesting van baie geboue. Skade aan damme. Grondverskuiwings en skeure in die grond. |
| 11. Allesverwoestend
 | Algemene verwoesting van geboue. Spoorlyne word gebuig. Ondergrondse pyplyne verwoes. |
| 12. Katastrofies
 | Algemene verwoesting. Verandering in die landskap. Skeure in rotse. |

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Die **yf** of **taksus(boom)** (*Taxus baccata*) is 'n naaldboom van die taksusfamilie (*Taxaceae*). Die yf is inheems aan Europa, die noorde van Afrika en die suidweste van Asië.

Algemeen
--------

Die yf is 'n stadiggroeiende plant en kan 12–20 m hoog word. Die yf is tweehuisig (daar is manlike en vroulike plante). Die yf kan baie oud word. Daar is plante in Engeland bekend wat al van voor die begin van die jaartelling staan.

Die yf is giftig. Vee eet wel van die yf en vrek. By die saag en verwerking daarvan moet mens rekening hou dat die stof van die yf giftige bestanddele bevat.

Die giftige bestanddele van die yf word al lank gebruik in medisyne teen kanker. Die taksusboom is trouens die mees gebruikte middel teen bepaalde kankervorme (handelsmerk *taxol*). 'n Ander giftige bestanddeel van die yf is taksien. Dit kon 'n bestanddeel van 'n soort pylgif wees. Dit veroorsaak hartritme-stoornisse, hartstilstand, lewer- en nierbeskadiging.

Die rooi vrugtevleis is glad nie giftig nie. Die blare bly egter giftig, selfs as dit verlep; die giftigheid neem toe as dit gedroog is. Die blare is giftiger as die saad.
Die **M110-enjinfamilie** is 'n DOHC-ontwerp (dubbele bonokas) reguit-6-enjin wat deur Mercedes-Benz in die 1970's en 1980's vervaardig is.

Die M110.92x en M110.93x is vergasserenjins met Solex 4A1-vergassers.

Die M110.98x- en .99x-enjins is brandstofingespuite enjins, met Bosch D-Jetronic tot by die .983 en K-Jetronic vanaf die .984.

Al die **M110-enjins** het 'n verplasing van 2,746 cc (2.7 L; 167.6 cu in) en 'n boor en slag van 86 mm x 78.8 mm. Vuurorde is 1-5-3-6-2-4. Die hoeveelheid koelmiddel in die verkoeler was 11 liter vanaf 1972 en 12 liter vanaf 1980's en verder. Die hoeveelheid olie (smeermiddel) in die enjin was 6 liter. Smeerstelsel was druksirkulasie. Aantal kleppe was 1 inlaat, 1 uitlaat met V-vormige bokonfigurasie. Die klepwerking was twee bonokasse en die nokasaandrywing was 'n dubbelrolketting.

Die **M110** .92x en .93x vergasserenjins is vervang deur die SOHC 2.6L M103, terwyl .98x en .99x brandstofinspuitenjins sedert 1986 deur die 3.0L M103 vervang is.

M110.921 / M110.931
-------------------

Die .931 is die lae kompressie-weergawe van die .921

* Kraglewering van .921: 118 kW teen 5500 opm.
* Kraglewering van .931: 107 kW teen 5500 opm.

Toepassings:

* 1972-1976 280 (W114)
* 1972-1976 280C (W114)

M110.922 / M110.932
-------------------

Die .932 is die weergawe van die .922 met 'n lae kompressie.

Kraglewering van die .922: 118 kW teen 5500 opm.Kraglewering van .932: 107 kW teen 5500 opm.

Toepassing:

* 1972-1980 280S (W116)

M110.923
--------

Kraglewering: 115 kW teen 5500 opm, of 105 kW teen 5500 opm vir die weergawe met lae kompressie.

Toepassings:

* 1975-1981 280 (W123)
* 1975-1981 280C (W123)

M110.924
--------

Kraglewering: 115 kW teen 5500 opm, of 105 kW teen 5500 opm vir die weergawe met lae kompressie.

M110.926
--------

Kraglewering: 115 kW teen 5500 opm, of 105 kW teen 5500 opm vir die weergawe met lae kompressie.

M110.981 / M110.991
-------------------

Die **M110.981** gebruik Bosch D-Jetronic-inspuiting. Hierdie stelsel meet die omgewingstemperatuur, enjintemperatuur, inlaatspruitstuk se onderdruk en die posisie van die versneller en bereken met 'n analoogrekenaar hoeveel millisekondes die brandstofinspuiters per omwenteling moet oopbly.

Toepassings:

* 1972-1976 280E (W114)
* 1972-1976 280CE (W114)

  


|         Mercedes-Benz-enjins |
| --- |
| **Petrolenjins**:
M100 |
M102 |
M103 |
M104 |
M110 |
M111 |
M112 |
M113 |
M114 |
M115 |
M116 |
M117 |
M119 |
M120 |
M121 |
M133 |
M136 |
M137 |
M139 |
M156 |
M166 |
M176/M177/M178 |
M200 |
M256 |
M260/M264 |
M266 |
M270/M274 |
M271 |
M272 |
M273 |
M275 |
M276 |
M278 |
M279 |
M282 |
M297
**Dieselenjins**:
OM 138 |
OM352 |
OM601 |
OM602 |
OM603 |
OM604 |
OM605 |
OM606 |
OM608 |
OM611 |
OM612 |
OM613 |
OM615 |
OM616 |
OM617 |
OM621 |
OM626 |
OM628 |
OM629 |
OM636 |
OM639 |
OM642 |
OM646 |
OM647 |
OM648 |
OM651 |
OM654 |
OM656 |
OM668

Mercedes-Benz-webwerf |
| *Wysig hierdie sjabloon* |
Seoul se voorstede met die Yeouido-demonstrasiewoonstelle op die voorgrond.
Die **Yeouido-demonstrasiewoonstelle** is in die Republiek van Korea se Seoul Yeongdeungpo-gu Yeouido-dong geleë. Dit is 'n woonstelkompleks wat 1 584 gesinne kan huisves. Dit is in 1971 voltooi en aan die privaatsektor verkoop.

Die Yeouido-loodswoonstelle bestaan ​​uit 24 geboue met 12 tot 13 verdiepings. Woonstelle het ook 'n dakwoonstel, maar daar is burgerwoonstelle met vele variante, is die Yeouido demonstrasiewoonstelkompleks as die eerste daktuin-tipe hoë woonstelle gebou. 

Oorspronklik is die bou van Yeouido voltooi voor die aanleg van die kompleks, en die grond is begin verkoop aan die privaatsektor. Die plan was om 'n woonstelkompleks te bou en dit hierna uit te brei. Sedertdien belê meer en meer mense, soos die stad Seoel dit beplan het, in Yeouido. Talle sekuriteitsgeboue is reeds in Yeouido gebou, en 63 geboue is in besit van die Nasionale Vergadering, uitsaaistasies en Hanwha Group.

Die loodswoonstelle in Yeouido is ook bekend as kolomwoonstelle en is as *Seoul Future Heritage* aangewys as gevolg van die historiese waarde daarvan.

Geskiedenis
-----------

Konstruksie het in 1970 begin en is voltooi in 1971. Dit bestaan ​​uit 1 584 huishoudings in 24 geboue, en is die eerste hoë woonstelle en groot kompleks in Suid-Korea, en die eerste geboue wat in Yeouido gebou is. Die konstruksie is onderneem deur Sambu Construction, Bukuk, Daelim, die Koreaanse konstruksiebedryf, en Hyundai Engineering & Construction.

In 2008 is die Yeouido-rivierpaleis, wat beplan was om uit 77 vloere bo die grond en 2 verdiepings ondergronds te bestaan, wat 'n heropbou-kompleks is, saamgestel en bevorder, maar dit het ineengestort.

Bykomende fasiliteite
---------------------

* Bestuurskantoor
* Sypaadjies
* Huurdersvergaderplek
* Wagkamer (geleë in elke gebou)
* Speeltuin
* Downtown
* Nabygeleë: *Peace Children's Park*

Vervoer
-------

### Metro

* Seoul Metro Line 5 - Yeouinaru Stasie 10 minute se stap van die (672m)
* Seoul Metro Line 9 - spruitjie Stasie 10 minute se stap van die (674m)

### Busdiens

* Dorpsbus: Yeongdeungpo 11, Yeongdeungpo 10
* Sitplekbus: 700, 108
* Lughawebus: 6030
* Nie-stop sitplekke: 7007-1
* Rooi bus: M7625
* Blou bus: 261, 503, 505, 162, 262
* Groen bus: 5534, 5633, 7611, 5618, 5012
Die **Sudbury-bekken**, ook bekend as die **Sudbury-struktuur**, is 'n groot geologiese struktuur in Ontario, Kanada. Dit is sover bekend die derde grootste slagkrater op Aarde, asook een van die oudstes. Die krater het 1,849 miljard jaar gelede, in die Paleoproterosoïese Era, gevorm.

Die bekken is geleë op die Kanadese Skild in die stad Groter Sudbury, Ontario. Die voormalige munisipaliteite Rayside-Balfour, Valley East en Capreol lê in die Sudbury-bekken, wat plaaslik as "The Valley" bekend staan. Die stadskern van die voormalige stad Sudbury lê aan die suidelike buitewyke van die bekken.

'n Gedenkplaat is deur die provinsie opgerig om die ontdekking van die Sudbury-bekken te gedenk.

Vorming
-------

'n Keëlvormige fragment uit die Sudbury-slagkrater.
Die Sudbury-bekken het gevorm toe 'n bolied met 'n deursnee van 10-15 km die superkontinent Nuna 1,849 miljard jaar gelede, in die Paleoproterosoïkum, tref.

Puin van die slag is oor 'n gebied van 1,6 miljoen km2 verstrooi; rotsfragmente is tot so ver as Minnesota ontdek. Volgens modelle is puin van so 'n groot slag waarskynlik wêreldwyd verstrooi, maar dit het sedertdien geërodeer. Sy huidige grootte is vermoedelik 'n veel kleiner deel van die oorspronklike 130 km breë, ronde krater wat gevorm het. Daaropvolgende geologiese prosesse het die krater misvorm tot sy huidige ovaal vorm. Sudbury-bekken is die grootste slagkrater in die wêreld naas die Vredefortkoepel van 300 km in Suid-Afrika en die Chicxulub-krater van 150 km onder Yucatán, Mexiko.

Daar is geochemiese bewyse dat die bolied waarskynlik 'n chondrietasteroïde of 'n komeet met 'n chondrietsamestelling was.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

Koördinate: 46°36′N 81°11′W﻿ / ﻿46.600°N 81.183°W﻿ / 46.600; -81.183
| **Igor**Grootprins van Kiëf |
| --- |

Bootgraf van Igor die Oue in 945, Heinrich Semiradski
**Igor** (Russies: Игорь; Oudnoors: Ingvar), ook Igor die Oue genoem, was ’n Warangiër-prins wat tussen 912 en 945 oor Kiëf-Roes regeer het. Hy word in die Russiese Primêre Kronieke genoem en is een van die eerste leiers van dié ryk wat vir seker bestaan het en nie ’n legendariese figuur was nie. Daar is egter onenigheid oor of hy die seun van Rjoerik was.

Bewind
------

Igor onderwerp die Slawiese Drewljanen-stam ná ’n stryd in 914 en laat hulle belasting betaal. Die jaar daarna sluit hy vrede met die magtige Petsjenegen-stam, maar raak in 920 opnuut in ’n oorlog met hulle gewikkel.

Hy beleër Konstantinopel twee keer; in 941 en in 944. In 941 trek Igor met ’n groot vloot op na die stad, waarna die Kiëfse leër die gebied om die stad verwoes. Die Bisantynse leër val Igor se soldate egter met Griekse vuur aan, waarop Igor terugtrek. Die Bisantynse keiser hef hierna waarskynlik die gunstige handelsverdrag met Kiëf-Roes op. In 944 ruk Igor opnuut op na die stad om die handelsverdrag weer aan die Bisantyne op te dwing. Laasgenoemde stuur ’n afvaardiging wat die verdrag hernu, maar die bepalings daarvan is minder positief vir die handelaars van Kiëf-Roes. Die teks van die verdrag word genoem in die Primêre Kronieke. Deur dié verdrag word die Kiëfse ryk oopgestel vir christelike invloede.

Dood
----

Igor word vermoor terwyl hy in 945 belasting van die Drewljanen-stam insamel. Sy dood word gewreek deur sy vrou, Olga. Volgens die Primêre Kronieke is Igor se dood aan sy geldgierigheid te wyte, aangesien hy die tweede keer in een maand belasting ingesamel het. Wat wel seker is, is dat Igor die belasting wou verhoog en vermoor is in ’n veldtog teen die Drewljanen. Sy seun Swjatoslaf word by sy dood nie dadelik die nuwe heerser nie aangesien sy ma, Olga, eers regent word namens hom.
**Igor II** (Russies: Игорь II Олегович; ? – 19 September 1147) het in 1146 as grootprins oor Kiëf-Roes regeer. Hy was die seun van Oleg van Tsjernigof en die broer van sy voorganger, Wsewolod II.

Hoewel Wsewolod twee seuns gehad het, het hy Igor as sy opvolger gekies en sy onderdane laat belowe hulle sal Igor as hul heerser aanvaar. Igor en sy familie was agter ongewild en daar was teenkanting teen sy troonopvolging. Hy was glo oneerlik, gierig, agterbaks en gewelddadig. Hy het minder as twee weke regeer toe die inwoners van Kiëf sy neef en teenstander Isjaslaf Mstislawitsj nooi om hul prins te wees. Isjaslaf het sy belofte verbreek om nooit die mag te probeer oorneem nie en het Igor en sy broer Swjatoslaf aangeval en verslaan.

Swjatoslaf het ontsnap, maar Igor is in ’n moeras vasgekeer, waar Isjaslaf hom gevange geneem en in ’n put laat gooi het. In 1146 was Igor ernstig siek en het hy toestemming gevra om vrygelaat te word om ’n monnik te kan word. Hy het toe ’n monnik onder die naam Ignati geword. In 1147 is hy dood toe ’n skare hom aangeval het weens ’n misverstand dat hy Isjaslaf se bewind wou oorneem. Hy is daarna heiligverklaar. Sy feesdag is 5 Junie.

Bron
----

* Dimnik, Martin. *The Dynasty of Chernigov, 1146–1246*, 2003

| * l
* b
* w
Grootprinse en tsare van die Rjoerik-dinastie |
| --- |
| Grootprinse | 
* Rjoerik
* Oleg
* Igor I
* Olga
* Swjatoslaf I
* Jaropolk I
* Wladimir I die Grote
* Swjatopolk I
* Jaroslaf I die Wyse
* Isjaslaf I
* Swjatoslaf II
* Wsewolod I
* Swjatopolk II
* Wladimir Monomach
* Mstislaf I
* Jaropolk II
* Wsewolod II
* Igor II
* Isjaslaf II
* Joeri I Dolgoroeki
* Andrei Bogoljoebski
* Michail van Wladimir
* Wsewolod die Groot Nes
* Konstantyn
* Joeri II
* Jaroslaf II
* Swjatoslaf III
* Andrei II
* Aleksander Nefski
* Jaroslaf III van Twer
* Wasili
* Dmitri I
* Andrei III
* Michail
* Joeri III
* Dmitri II
* Aleksander
* Iwan I
* Semjon die Trotse
* Iwan II
* Dmitri Donskoi
* Wasili I
* Wasili II
* Iwan III die Grote
* Wasili III

 |
| Tsare | 
* Iwan IV die Verskriklike
* Fjodor I

 |
***Oorlog en terpentyn*** is 'n roman wat vertaal is in Afrikaans uit die Nederlands (met die titel "Oorlog en terpentijn" – oorspronklik uitgegee in 2013 deur De Bezige Bij, Amsterdam) deur Dr. Daniël Hugo.

Dit is 'n meesleurende roman wat geskryf is deur die Vlaamse skrywer Stefan Hertmans, en het in 2014 die AKO Literatuur-prys verower sowel as die Vlaamse Cultuurprys voor de Letteren en die Lezersjury Gouden Uil-prys.

The Guardian se Neel Mukherjee het oor die werk geskryf dat dit "al die eienskappe van 'n klassieke werk het".

Kort beskrywing
---------------

Kort voor sy dood in 1981 gee Hertmans se oupa vir hom 'n paar verslete, volgeskrewe boeke. Jare lank kyk Hertmans nie daarna nie – totdat hy dit op 'n dag wel beetkry en meer as een geheim daarin vind. Hertmans lees van sy oupa se armoedige kinderjare in Gent, van sy gruwelike ervarings as frontsoldaat tydens die Eerste Wêreldoorlog, en van 'n vroeggestorwe liefde.

Na die oorlog probeer sy oupa om sy verdriet uit te doof deur te skilder.

Stefan Hertmans se fassinasie met sy oupa se lewe het gelei tot die skryf van hierdie majestueuse, hartroerende meesterstuk.

Dr. Hugo se Afrikaanse vertaling daarvan het in 2017 die SA Akademieprys vir Vertaalde Werk gewen.
Yingluck Shinawatra
**Yingluck Shinawatra** (Thai: ยิ่งลักษณ์ ชินวัตร, RTGS: *Yinglak Chinnawat*, uitgespreek [jîŋ.lák t͡ɕʰīn.nā.wát]; Serwies: Jingluk Šinavatra; gebore op 21 Junie 1967), bynaam **Pou** (Thai: ปู, RTGS: *Pu*, uitgespreek [pūː], wat beteken "krap"), is 'n Thaise sakevrou, politikus en 'n lid van die Pheu Thai-party wat ná die verkiesing van 2011 die Premier van Thailand geword het. Yingluck was die eerste vroulike premier van Thailand en die jongste in meer as 60 jaar. Sy is op 7 Mei 2014 uit die amp onthef deur 'n beslissing van die Konstitusionele Hof.

Yingluck Shinawatra, gebore in die provinsie Chiang Mai, in 'n welgestelde gesin van Hakka-Chinese afkoms, het 'n baccalaureusgraad aan die Universiteit van Chiang Mai en 'n meestersgraad aan die Kentucky State University behaal, albei in openbare administrasie. Sy het daarna 'n bestuurder geword in die besighede wat gestig is deur haar ouer broer, Thaksin Shinawatra, en later die president geword van eiendomsontwikkelaar SC Asset en besturende direkteur van Advanced Info Service. Thaksin het gedien as premier van 2001 tot 2006 toe hy verwyder is in 'n militêre staatsgreep. Hy het na die buiteland gevlug kort voordat hy skuldig bevind aan korrupsie. Hy woon sedertdien in selfopgelegde ballingskap om sy vonnis en die gevolglike gevangenisstraf te vermy.

In Mei 2011 het die Pheu Thai-party, wat noue bande met Thaksin handhaaf, Yingluck as hul kandidaat vir premier in die verkiesing van 2011 benoem. Sy het 'n veldtog van nasionale versoening, armoede-uitwissing en vermindering van inkomstebelasting op korporatiewe entiteite gevoer en 'n verkiesingoorwinning behaal.

Na massaprotes teen haar regering aan die einde van 2013, het sy op 9 Desember 2013 om 'n ontbinding van die parlement gevra, met die oog op 'n blitsverkiesing, maar het voortgegaan om as eerste minister op te tree. Op 7 Mei 2014 het die konstitusionele hof van Thailand Yingluck Shinawatra uit die amp van premier en minister van verdediging verwyder ná maande van politieke krisis. Die hof het haar skuldig bevind op aanklagte van magsmisbruik oor die verwydering van Thawil Pliensri, hoof van nasionale veiligheid. In die nasleep van die militêre staatsgreep in Mei 2014 is Yingluck gearresteer saam met voormalige kabinetsministers en politieke leiers van alle partye. Sy is in 'n leër kamp vir 'n paar dae aangehou terwyl die staatsgreep gekonsolideer is.

Sy is in 2016 verhoor, maar het nie in Augustus 2017 in die hof verskyn vir die uitspraak nie. Daar is 'n arrestasiebevel uitgereik. Volgens haar het sy uit die land gevlug. In September 2017 is sy in absentia skuldig bevind en tot vyf jaar gevangenisstraf gevonnis. Daar word beweer dat sy nou in Londen, Engeland is. Yingluck het sedert 12 Desember 2018 die voorsitter en regsverteenwoordiger van Shantou International Container Terminals Ltd geword, 'n Chinese hawe-operateur wat in die Shantou Port-gebied in die oostelike Guangdong werk.
’n Verskeidenheid metakaloonpille en -kapsules.
**Metakaloon** is ’n hipnotiserende- en kalmeermiddel. Dit word onder meer onder die handelsnaam **Mandrax** verkoop as ’n kombinasiemiddel, met 250 mg metakaloon en 25 mg difenhidramien in dieselfde tablet. Die wettige vervaardiging van metakaloon vir die handel is gestaak weens die wydverspreide misbruik en verslawende potensiaal daarvan.

### As dwelmmiddel

Metakaloon het in die 1960's en 1970's al hoe gewilder geraak as ’n dwelmmiddel. In die 1970's is strenger maatreëls oor die beheer daarvan in verskeie lande ingestel, onder meer in Brittanje en die VSA, en in die 1980's is dit in baie lande aan die mark onttrek. 

Onwettige metakaloon is een van die algemeens gebruikte dwelmmiddels in Suid-Afrika. Dit word onder meer in Indië vervaardig, dikwels in onhigiëniese toestande. Dit kom voor in tabletvorm, maar kan ook saam met dagga gerook word. Dit is ook elders in Afrika en in Indië gewild.

Skakels
-------

* Wikimedia Commons logo Wikimedia Commons het meer media in die kategorie Metakaloon.
* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* BNF: cb12236943m (data)
* GND: 4169697-9
* LCCN: sh85084387

 |
Die moskee.
Die **Yivli Minare-moskee** (letterlik: die "Geriffelde Minaret"-moskee), ook bekend as die **Alaaddin-** of **Groot Moskee** (Turks: *Ulu Cami*) in Antalya is ’n historiese moskee wat deur die Anatoliese Seldjoekse sultan Alaaddin Kaikobad I laat bou is. Dit is deel van ’n *külliye* (kompleks van verskeie strukture). Die moskee is in die ou middestad langs die Kalekapısı Meydanı. Die geriffelde minaret, die Yivli Minare, is versier met donkerblou teëls en is ’n landmerk en simbool van die stad.

Geskiedenis
-----------

Die moskee is in 1230 tydens die bewind van sultan Alaaddin Kaikobad I die eerste keer gebou en in die 14de eeu verwoes. Dit is in 1373 heeltemal herbou en met sy ses koepels is dit een van die oudste voorbeelde in Anatolië van ’n gebou met meer as een koepel. Die minaret is 38 m hoog en is gebou op ’n vierkantige klipbasis. Dit het agt riffels en daar is 90 treetjies tot bo.

Vandag huisves dit die Antalya-etnografiemuseum en bevat klere, kombuisgereedskap, borduurwerk, matte, tapisserieë, ornamente en nomadiese tente. Dit is sedert 1974 vir die publiek oop.
’n Groep Nifcher-mans.
'n Beerfees deur die Nifchers, omstreeks 1903.
Die **Nifchers** of **Giljak** – etnoniem: Нивхгу, *Nʼivxgu* (Amoer) of Ниғвңгун, *Nʼiɣvŋgun* (Oos-Sachalin), "die volk" – is ’n inheemse etniese groep wat op die noordelike helfte van Sachalin-eiland en aan die Benede-Amoer en kus van die aangrensende Russiese vasteland woon, asook moontlik histories in dele van Mantsjoerye.

Beskrywing
----------

Die Nifchers was oorspronklik vissermanne, jagters en hondetelers. Hulle was halfnomadies en het in die somer naby die kus gewoon en in die winter verder die binneland in om salm te vang. Die dele van die land waar hulle gewoon het, word gekenmerk deur taigawoude met koue winters met sneeu en matige somers met yl boombedekking. Die Nifchers is vermoedelik die oorspronklike bewoners van die streek en stam moontlik af van ’n voorgestelde Neolitiese volk wat in die laat Pleistoseen van die Transbaikal-streek af migreer het.

Die Nifchers het lang handels- en kultuurbande met die naburige China en Japan gehad. Hulle was voorheen in die invloedsfeer van Qing-China, maar nadat die Russiese Ryk die gebied geannekseer het ná twee verdrae in 1858 en 1860, is die volk se tradisionele lewenstyl aansienlik deur kolonisasie en kollektivisering verander. Vandag het hulle ’n moderner lewenstyl.

Die Nifchers beoefen sjamanisme, wat belangrik is vir die winter se Beerfees, hoewel sommige hulle tot die Russiese Ortodoksie bekeer het.

Volgens die Russiese sensus van 2002 is daar 5 287 Mifchers. Die meeste praat Russies en net sowat 10% praat hulle eie taal, Nifchies. Dit word as ’n geïsoleerde taal beskou, hoewel dit gerieflikheidshalwe as ’n Paleosiberiese taal geklassifiseer word.

Skakels
-------

* Wikimedia Commons het meer media in die kategorie Nifchers.

* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* BNF: cb122579349 (data)
* LCCN: sh85054965
* NDL: 00562487
* NKC: ph746153

 |
Nieuw-Holland op een van die Coronelli Aardbolle.
**Nieuw-Holland** is die geskiedkundige name vir die eilandkontinent van Australië wat deur die Hollanders ontdek is. Die naam is vir die eerste keer gebruik in 1644 deur Abel Tasman en sou nog lank daarna gebruik word. Op verskeie 19de eeuse kaarte is die naam gebruik om die onverkende weste van Australië aan te dui terwyl die Britte reeds nedersettings in die ooste van Australië gevestig het naamlik die state Nieu-Suid-Wallis, Tasmanië, Queensland en Victoria. Later sou Suid-Australië hier bygevoeg word. Toe die Franse dreig om die *Nouvelle Hollande* soos dit in Frans bekend gestaan het te koloniseer, het die Britte ook begin belangstel in die weste van Australië en het hulle dit dan ook gekoloniseer.

William Dampier het die naam in sy skrywe oor sy reis na die gebied gebruik.

In 1804 het Matthew Flinders aanbeveel dat die naam *Australië* eerder gebruik word in plaas van *New Holland* maar die naam het eers in 1824 amptelike erkenning in die Verenigde Koninkryk verkry. Die naam is in Nederland tot so laat as die einde van die 19de eeu nog gebruik; tans is die naam nie meer in gebruik nie.
Vir die wettige pous met dieselfde naam sien Pous Gregorius VIII.
**Gregorius VIII** gebore **Maurice Bourdin** (of in Latyn **Mauritius Burdinus**) was 'n teenpous in die Rooms Katolieke Kerk van 1118 tot 1121. Aanvanklik was hy 'n teenpous teen Pous Gelasius II en na Gelasius se dood teen Pous Callixtus II.

Biografie
---------

**Maurice Bourdin** was 'n monnik in die klooster van Cluny. In 1099 word hy aangestel as biskop van Coimbra in Portugal en in 1108 as aartsbiskop van Braga. As aartsbiskop raak hy in konflik met Pous Paschalis II en sluit aan by die keiserlike party in die Investituurstryd. In 1117 spreek Paschalis die banvloek oor hom uit. Op Paassondag 23 Maart 1117 word Hendrik as keiser gekroon deur Maurice.

Toe Paschalis op 21 Januarie 1118 sterwe kies die kardinale in Rome Pous Gelasius II as sy opvolger sonder om die goedkeuring van keiser Hendrik V te vra. Die keiser weier om Gelasius te erken, ruk op na Rome en verjaag Gelasius. Onderhandelinge tussen die keiser en die pous het gevolg, maar misluk. Op 8 Maart 1118 stel die keiser Maurice Bourdin aan as pous en hy kies die naam **Gregorius VIII**.

Kort daarna sterf Gelasius en die kardinale kies Pous Callixtus II as sy opvolger. Callixtus bekragtig die banvloek oor Hendrik en Gregorius. In 1120 het Callixtus se leër Rome verower. Die keiser meng nie in nie en Gregorius moet vlug na Sutri. In April 1121 stuur Callixtus sy leër na Sutri en na 'n beleg van agt dae lewer die burgers van die stad Gregorius uit aan Callixtus op 22 April. Callixtus ontneem Gregorius van sy pouslike waardigheid en neem hom gevange. Gregorius sterwe laat in die jaar 1137 in die klooster La Cava in Salerno..

In 1122 kom die pous en die keiser tot 'n vergelyk tydens die Konkordaat van Worms en is die Investituurstryd min of meer verby, hoewel dit weer effens opgevlam het tydens die bewind van keiser Frederik I Barbarossa.

### Die Kollege van kardinale

Sover bekend  het Gregorius geen kardinale aangestel nie, maar drie kardinale aangestel deur Teenpous Clemens III het in Maart 1118 by Gregorius aangsluit en hulle eie kollege van kardinale gevorm. Hulle was:

* Romanus – kardinaal-priester van S. Marco
* Cinthius – kardinaal-priester van S. Crisogono
* Teuzo – kardinaal-priester en legaat van Clemens III in Hongarye
**Teenpous Benedictus X** gebore as **Giovanni Mincio** was 'n teenpous van die Rooms-Katolieke Kerk aangestel deur die Tusculum-familie in die periode 1058–1059.

Biografie
---------

Giovanni Mincio is die seun van Graaf Guido (of Wido) van Tusculum en 'n broer van Pous Benedictus IX. Hy is aangestel as kardinaal-biskop van Velletri, deur Pous Leo IX in 1050. Na die dood van Pous Stefanus IX op 29 Maart 1058 word Giovanni deur sy magtige ooms Gregorio di Tusculum, Gerardo di Galeria en Ottaviano Crescenzio di Monticelli teen sy sin tot nuwe pous benoem op 5 April 1058. Verskeie kardinale het die benoeming ongeldig verklaar, maar moes uit Rome vlug.

Hildebrand van Sovana (later Pous Gregorius VII was ook 'n fel teenstander van die pouskeuse en kry die steun van die hertog van Lotharinge-Toskane en keiserin Agnes. Op Hildebrand se voorspraak word
Gerard van Boergondië verkies as Pous Nicolaas II op 6 Desember 1058.

Nadat Nicolaas Benedictus afgeset en geëkskommunikeer het met die hulp van die sinode van Sutri in Januarie 1059, word Benedictus deur Nicolaas se aanhangers uit Rome verdryf. Met die hulp van troepe van die Vikings volg twee oorloë teen Benedictus totdat hy oorgee in 1059 en sy aansprake op die pousskap laat vaar. In 1060 word Benedictus gevange geset in die klooster van Sant Agnese en hy sterf in gevangeskap.

Om soortgelyke onenigheid in die toekoms te voorkom het Pous Nicolaas nuwe reëls opgestel vir die pouskeuse. Die reëls het uiteindelik daartoe gelei dat slegs die Kollege van Kardinale die nuwe pous kies.

### Die kollege van kardinale

Omdat Benedictus 'n teenpous was, is die kardinale wat hy aangestel het nie deur die Rooms Katolieke Kerk erken nie. Hulle staan bekend as **pseudo-kardinale**.

* Rainiero, ab van die klooster Ss. Cosma en Damiano, Rome in 1058.
Vir die wettige pous met dieselfde naam sien Pous Clemens VIII
**Teenpous Clemens VIII** gebore **Gil Sanches Muñoz y Carbon** was 'n teenpous met setel in Avignon van 10 Junie 1423 tot 26 Julie 1429

Biografie
---------

Gil Sanches Muñoz was die seun van Pedro II Muñoz y Liñan en Catalina Sanchez de Carbon. Hy studeer kerkreg en was tot 1396 in diens van die kurie in Avignon. As gesant van Teenpous Benedictus XIII en aartsbiskop van Valencia het hy hom beywer vir die beëindiging van die Westerse Skisma.

Op die konsilie van Constance is Benedictus afgeset en Pous Martinus V tot pous verkies. Benedictus het die afsetting nie erken nie en homself tot sy dood in 1423 as die regmatige pous beskou. Na sy dood het drie van die vier kardinale wat deur Benedictus aangestel is, vir Gil Sanchez Muños as sy opvolger verkies. Hy het die naam Clemens VIII aangeneem. Hy het die steun van koning Alfonso V van Aragon en Sisilië gekry omdat die koning 'n geskil met Rome gehad het. Pas drie jaar na die dood van Benedictus op 19 Mei 1426 laat Clemens hom as pous uitroep. Die vierde kardinaal wat deur Benedictus aangestel is, was nie tevrede met die keuse nie en het sy eie kandidaat Teenpous Benedictus XIV laat aanstel. Clemens het toe Benedictus XIV in die ban gedoen.

In 1429 het Rome en Aragon vrede gesluit en die politieke steun vir Clemens het verval. Op 26 Julie 1429 doen hy afstand van die pousskap en om verdere moeilikhede te voorkom laat hy sy kardinale die bestaande pous Martinus V as pous verkies. Clemens onderwerp hom aan pous Martinus en word aangestel as biskop van Mallorca.
'n Vervoerband
**Vervoerbande** is installasies waarmee goedere en materiale oor kort afstande vervoer word. Die arbeidsbesparing wat dit meebring, vergoed binne 'n kort tyd vir die oprigtingskoste van die band. Moderne vervoerbande (roltrappe) word ook vir die vervoer van mense in gebouekomplekse gebruik. 

Vervoerbande word vir die deurlopende vervoer van goedere gebruik sander om van byvoorbeeld trollies, waens of ander voertuie gebruik te maak. Dit word veral vir massavervoer (graan, steenkool, sement, ensovoorts) en by verpakkingsaanlêe gebruik. In spesiale gevalle word dit ook vir die vervoer van onderdele in monteringsaanlêe en vir die vervoer van mense gebruik. Die vervoerband bestaan gewoonlik uit 'n aaneenlopende band of 'n band met segmente (rusperband) wat oor rollers beweeg. Die band word aan die kante deur skuinsstaande rollers ondersteun ten einde te voorkom dat iets daaruit val.

Bekende vervoerbande is die volgende:

* Die hyserband, met bakkies daarop, vir vertikale vervoer.
* Die houerband, wat horisontaal loop maar houers dra wat vertikaal hang.
* Die aaneenlopende band, wat teen 'n helling van tot 35° loop.
* Die rollerbaan, waarby geen band gebruik word nie, maar die goedere op rollers aangeskuif word.
* Die glybaan, wat in werklikheid ŉ geut is waarin materiaal kan afgly.

Bronnelys
---------

* Wêreldspektrum, 1982, ISBN 0908409699, volume 28, bl. 136, 137